Noves aules destinades a l’oci a la Casa de Cultura
2025-07-24

L’Ajuntament de Burjassot, des de les Regidories de Cultura i Joventut, ha habilitat dues noves sales a la Casa de Cultura, dedicades preferentment a l’oci de les veïnes i veïns del municipi i, més en concret, a la població més jove. Situades en la segona planta, tots dos espais eren anteriorment despatxos d’administració que, ara, han adquirit nova vida convertint-se en àmplies sales, pràcticament diàfanes i totalment equipades amb modern mobiliari. A més, les parets han sigut intervingudes pels artistes plàstics locals Mawe i Xemayo , els quals han il·lustrat l’espai a base d’acolorits grafitis amb motius relacionats amb la joventut i l’oci responsable.

D’una banda, els usuaris i usuàries disposaran d’una sala polivalent i multidisciplinària denominada ‘Aula Oberta’. Es planteja com un punt de reunió dedicat a la ciutadania i especialment als joves, que pot servir per a fer treballs en grup i com a espai de socialització en general. Regularment, en aquesta nova sala s’organitzaran, per part de la Regidoria de Joventut, activitats i tallers enfocats al públic juvenil.

D’altra banda, la sala més xicoteta s’ha adaptat com a zona d’oci alternatiu, enfocada també cap a la població adolescent i jove de Burjassot. Així, s’ha adquirit un extens catàleg de jocs de taula, tant clàssics com molt actuals. Els amants del joc de taula ja compten amb l’espai perfecte per a tirar unes partides a la fallera Calavera, al Catán, al Cluedo, al Rummy o a la versió més nova del Trivial, entre molts altres. També trobaran, els més clàssics, els sempiterns parxís, dames o l’eterna baralla de cartes Fournier. A més, per als més actius, també hi ha una taula de ping pong i, en breu, també hi haurà un futbolí. Tot el material de joc i oci serà adquirit, mitjançant el seu préstec en sala, des de la Biblioteca d’Adults, en el seu horari habitual i, d’igual forma, els usuaris i usuàries hauran de complir amb les normes d’ús establides.

Totes dues sales, obertes al públic a partir del dilluns 24 d’octubre, estaran sempre obertes durant l’horari habitual de la Casa de Cultura, de 8.00 a 21.00, de dilluns a divendres.